太湖詩 曉次神景宮
作者：皮日休
朝代：唐

paragraphs: 夜半幽夢中，扁舟似鳧躍。
曉來到何許，俄倚包山脚。
三百六十丈，攢空利如削。
遐瞻但徙倚，欲上先矍鑠。
濃露濕莎裳，淺泉漸草屩。
行行未一里，節境轉寂寞。
靜徑侵泬寥，仙扉傍巖崿。
松聲正清絕，海日方照灼。
歘臨幽虛天，萬想皆擺落。
壇靈有芝菌，殿聖無鳥雀。
瓊幃自迴旋，錦旌空粲錯。
鼎氣爲龍虎，香煙混丹雘。
凝看出次雲，默聽語時鶴。
綠書不可注，雲笈應無鑰。
晴來鳥思喜，崦裏花光弱。
天籟如擊琴，泉聲似摐鐸。
清齋洞前院，敢負玄科約。
空中悉羽章，地上皆靈藥。
金醴可酣暢，玉豉堪咀嚼。
存心服燕胎，叩齒讀龍蹻。
福地七十二，茲焉永堪託。
在獸乏虎貙，於蟲不毒蠚。
嘗聞擇骨錄，仙誌非可作。
綠腸既朱髓，青肝復紫絡。
伊余乏此相，天與形貌惡。
每嗟原憲瘇，常苦齊侯瘧。
終然合委頓，剛亦慕寥廓。
三茅亦常住，竟與珪組薄。
欲問包山神，來賒少巖壑。